ԱՐԹԻԿ ՀԱՄԱՅՆՔԻ ՂԵԿԱՎԱՐ ԱՆԱՆ ՈՍԿԱՆՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ԵՐԻՏԱՍԱՐԴՈՒԹՅԱՆ ՄԻՋԱԶԳԱՅԻՆ ՕՐՎԱ ԱՌԹԻՎ

Սիրելի՛ երիտասարդներ.

Շնորհավորում եմ ձեզ Երիտասարդության միջազգային օրվա առթիվ։

Ժամանակի մարտահրավերների հետ համընթաց շարժվելու համար ձեզանից յուրաքանչյուրը պետք է արժևորի ստացած գիտելիքները, սեփական անձի հանդեպ լինի պահանջկոտ և ցուցաբերի պատասխանատվության բարձր գիտակցում, քանզի դուք հասարակության շարժիչ ուժն եք և ապագայի հենարանը։

Ձեր ձգտումներով, նպատակասլացությամբ ու հաստատակամությամբ է պայմանավորված Արթիկ համայնքի վաղվա օրը: Եվ դա օրինաչափ է, քանզի հենց երիտասարդներին է վերապահված մեր համայնքի զարգացման, հզորացման և ավելի բարեկեցիկ դարձնելու պատասխանատու գործը:

Ձեր ներուժի լիարժեք օգտագործման, հասարակական կյանքում ներգրավվածության մեծացման նպատակով՝ իմ կողմից ստորագրվել է հուշագիր <<Արթիկի երիտասարդների տուն>> ստեղծելու վերաբերյալ։ Համոզված եմ, որ այն լուրջ խթան է դառնալու երիտասարդության շրջանում նորարարական գաղափարների, նախաձեռնողականության ու արդի ծրագրերի ստեղծման համար և լինելու է բոլորի սիրելի վայրերից մեկը։

Ուզում եմ երախտիքի խոսքեր հղել այն երիտասարդներին, ովքեր համագործակցում են Արթիկի համայնքապետարանի հետ, գործունեություն են ծավալում Արթիկ համայնքի ավագանու կազմում, մասնավոր ոլորտում, աշխատում են կրթամշակութային հաստատություններում։ Վստահեցնում եմ, որ Արթիկի համայնքապետարանը պատրաստ է օժանդակելու կառուցողական բոլոր նախաձեռնություններին՝ միասին կյանքի կոչելու իրատեսական ցանկացած ծրագիր, որը նպատակաուղղված կլինի մեր համայնքի շենացմանն ու երիտասարդության ակտիվացմանը:

Մեկ անգամ ևս շնորհավորելով բոլորիդ՝ ցանկանում եմ, որ միշտ լինեք միասնական, համերաշխ ու կառուցողական՝ ի շահ մեր երկրի և ի բարօրություն Արթիկ համայնքի: